મેં ઊંચું જોયું, તો બંને હાથ કેડ પાછળ ટેકવીને કૉર્પોરલ હસતો-હસતો મારી સામે જ ઊભો હતો. તેની વધારે પડતી હોશિયારી સહન કરી શકું એવી મારી હાલત ન હતી. એક ઝાપટ મેં એના મોં પર વળગાડી દીધી, પણ એને તો એણે એવી સિફતપૂર્વક બાજુ પર ખસીને ચૂકાવી દીધી કે મને ખબર પણ ન પડી! ઉપરાંતમાં જવાબરૂપે એવી તો જોરદાર ઝાપટ એણે મારા ડાબા જડબા પર લગાવી દીધી, કે મને ધોળા દિવસે તારા દેખાવા માંડ્યા! લડાઈ હવે ખુલ્લેઆમ બહાર આવી ગઈ હતી. સાધારણ દેખાતા એ સૈનિકો આમ બહુ મજબૂત હતા. મારું એટલું સદભાગ્ય, કે હું પૂરતી તાલીમ પામ્યો હતો!